**ΠΑΡΑΤΑΚΤΙΚΗ ΚΑΙ ΥΠΟΤΑΚΤΙΚΗ ΣΥΝΔΕΣΗ**

**Παρατακτική σύνδεση**

Συνδέονται **ισοδύναμες** προτάσεις (Κ+Κ, Δ+Δ όμοιες) με τη χρήση παρατακτικών συνδέσμων:

συμπλεκτικών (*και, ούτε, μήτε, μηδέ, ουδέ,κι),* αντιθετικών (*αλλά*, *όμως*, *παρ*ά, ενώ, μα, ωστόσο, εξάλλου, μόνο που, εντούτοις, μολαταύτα), διαζευκτικών (*ή, είτε – είτε),* συμπερασματικών (λοιπόν, επομένως, ώστε, άρα) και επεξηγηματικών (δηλαδή). Με τους αντιθετικούς συνδέσμους η σύνδεση μπορεί να είναι είτε **απλή**, π.χ. Δε θέλει τίποτε άλλο παρά την ησυχία του, είτε **επιδοτική**, π.χ. Τον υποχρέωσε όχι μόνο να διαβάζει τα κείμενα που έπαιρνε αλλά και να απαντά σε όλες τις επιστολές.

**Λειτουργία**

Ο παρατακτικός λόγος είναι **λιτός**, **απλός**, **γοργός** και **κοφτός**. Επιτρέπει έτσι στο συγγραφέα να διασφαλίσει τη σαφήνεια του κειμένου του και να διαμορφώσει ένα πιο λιτό ύφος γραφής. Προσδίδει οικειότητα, αμεσότητα και ζωντάνια. Αν, επομένως, στόχος του γράφοντος είναι η σαφής και εύληπτη παρουσίαση ενός συλλογισμού ή μιας κατάστασης, επιλέγεται συνήθως η παρατακτική σύνδεση.

 π.χ. Ο συγγραφές υπαινίσσεται την πολιτεία. Η πολιτεία είναι η οριστικά χαμένη, εδώ και σαράντα χρόνια, για τον ελληνισμό πρωτεύουσα της Ιωνίας. Μια από τις λαϊκές συνοικίες της ονοματίζει και ο τίτλος του μυθιστορήματος.

**Υποτακτική σύνδεση**

Συνδέονται **ανόμοιες** προτάσεις (Κ+Δ, Δ+Δ ανόμοιες) με υποτακτικούς συνδέσμους, αντωνυμίες ή επιρρήματα (*ότι, μήπως, ποιος, πότε, επειδή, διότι, για να, να, αν και, μολονότι,* **παρόλο,αντί να**,  **ακόμη κι αν**, **και ας**, **έστω κι αν**, *ώστε, όταν, πριν, καθώς,μέχρι,σαν,ενώ,καθώς,αφού,μόλις,προτού,όποτε,ώσπου,* **ωσότου** *αν, εάν, όπως…*).

**Λειτουργία**

Με την υποτακτική σύνδεση ο λόγος γίνεται πιο **πυκνός και σύνθετος** σε νοηματικό επίπεδο, εφόσον με τη χρήση των δευτερευουσών προτάσεων **αναδεικνύονται οι επιμέρους σχέσεις μεταξύ των συνδεόμενων στοιχείων/ιδεών.** Είναι, δηλαδή, εφικτή η ανάδειξη σχέσεων αιτίου-αποτελέσματος, η αξιοποίηση υποθέσεων, η επισήμανση μιας καθαρά χρονικής σχέσης ή η ανάδειξη των ενδοιασμών που προκύπτουν αναφορικά με κάποια στοιχεία. Η υποτακτική σύνδεση, χάρη ακριβώς σε αυτή της τη δυνατότητα επιτρέπει τη **διαμόρφωση σύνθετου, επιστημονικού λόγου**, που κάποτε καθίσταται απαιτητικός για τον αναγνώστη, μιας και οφείλει να κατανοεί τη διαδοχή των νοηματικών συνδέσεων. Επιπλέον, αποτελεί **δείγμα υψηλού πνευματικού επιπέδου**, ενώ **προσδίδει πειστικότητα** στις απόψεις μας. Ωστόσο, μερικές φορές το ύφος του κειμένου γίνεται δυσνόητο ενώ ενδέχεται να μαρτυρεί και μια τάση επιδειξιομανίας εκ μέρους του πομπού.

π.χ. Όσοι πάλι πιστεύουν πως ελευθερία χωρίς νόμο δεν είναι ελευθερία, πιθανώς νομίζουν ότι ο άνθρωπος δεν μπορεί να συγκρατήσει τον εαυτό του και να επιβληθεί στα πάθη του, με αποτέλεσμα να κάνει κακό στους άλλους και στον εαυτό του.

***Είναι  δυνατή  η  μετατροπή  της  παρατακτικής σύνδεσης  σε  υποτακτική  και  το αντίστροφο****.*

**Παράδειγμα:** Η αδικοπραγία οφείλεται στη θεοποίηση του χρήματος.

Επειδή θεοποιείται το χρήμα, η αδικοπραγία ενισχύεται.

Μιλά τόσο σιγά, ώστε δεν ακούγεται καθόλου.

Μιλά τόσο σιγά· δεν ακούγεται καθόλου.

**Ασύνδετο σχήμα**

* Ασύνδετο σχήμα ονομάζεται η **απλή παράθεση στοιχείων**(λέξεων, φράσεων, προτάσεων), που βρίσκονται στον λόγο η μία μετά την άλλη, χωρίς κάποια συνδετική λέξη μεταξύ τους. Όταν χρησιμοποιούμε το ασύνδετο σχήμα στον γραπτό λόγο, βάζουμε κόμμα ανάμεσα στις λέξεις ή τις φράσεις που παρατίθενται ασύνδετα. π.χ. Παίξαμε, τραγουδήσαμε, ήπιαμε νερό, φρέσκο καθώς ξεπήδαγε απ’ τους αιώνες. (Οδ. Ελύτης, «Στα κτήματα βαδίσαμε όλη μέρα»)
* Αναφορικά με τη χρήση του **ασύνδετου** **σχήματος**, ο συγγραφέας αποσκοπεί στο να δώσει **ένταση**,  έμφαση στο λόγο και ίσως **να** **χρωματίσει** **συναισθηματικά** το κείμενό του. παράλληλα, διαπιστώνουμε ότι το ασύνδετο σχήμα συμβάλλει στη **ζωντάνια** και την **παραστατικότητα** ενός κειμένου, ενώ συνάμα πυκνώνει το λόγο. Επίσης, προσδίδει στο ύφος πυκνό, γοργό, κοφτό χαρακτήρα. Διαμορφώνει την αίσθηση του επείγοντος, σε ό,τι αφορά ένα κοινωνικό -ή άλλο- πρόβλημα, επηρεάζοντας κατ’ αυτό τον τρόπο συναισθηματικά τον αναγνώστη. Τέλος, διαμορφώνει πιο λιτό και προσωπικό ύφος γραφής και να καθιστά το κείμενό του πιο εύληπτο.

**Yπόδειγμα απάντησης**

* Ο συγγραφέας αξιοποιεί το ασύνδετο σχήμα προκειμένου να παρουσιάσει με συνοπτικό τρόπο τις ... Στόχος του είναι να αναδείξει με απλό ύφος..,, επιτυγχάνοντας με τη γοργή και παραστατική αυτή παράθεση να...

**Απλή και διαδοχική υπόταξη**

1. Στην **απλή** **υποτακτική** **σύνδεση**, μια δευτερεύουσα πρόταση (ΔΠ) «υποτάσσεται»-εξαρτάται από μια κύρια (ΚΠ). Οι δύο προτάσεις (η κύρια και η δευτερεύουσα) δεν είναι βέβαια ούτε ομοειδείς ούτε ισοδύναμες.
2. Όταν μια δευτερεύουσα πρόταση εξαρτάται από μια άλλη δευτερεύουσα και αυτή με τη σειρά της από μια τρίτη κ.ο.κ., έχουμε διαδοχική υπόταξη. Όταν κάτι τέτοιο εμφανίζεται σε υπερβολικό βαθμό, ο δέκτης αδυνατεί να εμβαθύνει στα νοήματα και να τα συσχετίσει, ειδικά όταν υπάρχει προφορική επικοινωνία. Αυτό είναι πιθανό να οφείλεται στην πρόθεση του πομπού να περιπλέξει τις έννοιες, ώστε να εξαπατήσει το δέκτη.

**Μακροπερίοδος λόγος**

* Αποτελείται από **εκτεταμένες περιόδους με πολλές κύριες και δευτερεύουσες προτάσεις**. Κύρια συντακτική υποδομή είναι **η διαδοχική υπόταξη**.
* Όταν οργανώνεται κατάλληλα, δημιουργεί **σύνθετο, μεστό, επίσημο και αυστηρό ύφος**.
* **Αποτελεί δείγμα υψηλού επιπέδου του πομπού**, ενώ ταυτόχρονα βοηθά τον δέκτη να αντιληφθεί τις διαπλοκές των εννοιών.
* Ο συγγραφέας εκφράζει **σύνθετες και περίπλοκες σκέψεις**. Με τον τρόπο αυτό, επιζητεί να παρουσιάσει **αναλυτικά τη συλλογιστική του πορεία**, την επιχειρηματολογία του, ώστε να την καταστήσει πειστική.
* Προσδίδει **έμφαση, ένταση στον λόγο**, με αποτέλεσμα το κείμενο να αποκτά δυναμικό και γοργό ρυθμό.
* Ενδέχεται **να λειτουργεί παραπειστικά**, όταν υπάρχει χαλάρωση από πλευράς λογικών σχέσεων, καθιστώντας ασαφή τα νοήματα.
* Προϋποθέτει **πολύπλοκη οργάνωση και ευχέρεια**στη χρήση του λόγου.

**Μικροπερίοδος λόγος**

* Αποφεύγεται η υποτακτική σύνταξη και προτιμάται ο παρατακτικός λόγος.
* Είναι **απλός, λιτός, σαφής, ενώ σε ορισμένες περιπτώσεις μπορεί να είναι ασθματικός, αγχώδης, γοργός**και να επιδιώκει τη μετάδοση αντίστοιχων συναισθημάτων που βιώνει ο πομπός προς τον δέκτη.
* Προσδίδει στο ύφος και τον τόνο **χαρακτήρα λιτό, απέριττο, γοργό, κοφτό**(ελλειπτικός λόγος).
* Βοηθά στην **κατανόηση των νοημάτων**. Διευκολύνει τη διαδικασία ανάγνωσης και πρόσληψης νοημάτων.
* Προσδίδει **έμφαση, αμεσότητα, ζωντάνια και παραστατικότητα**στο κείμενο.

## Ρητορικά ερωτήματα

* Στη Νέα Ελληνική Γλώσσα η **ρητορική ερώτηση** διατυπώνεται όχι για να απαντηθεί, καθώς η απάντησή της είτε είναι αυτονόητη είτε εντελώς περιττή. Η ρητορική ερώτηση χρησιμοποιείται, κυρίως, για να προβληματίσει τον αναγνώστη και να τον οδηγήσει στο υπονοούμενο συμπέρασμα του πομπού. Ειδικότερα, τα ρητορικά ερωτήματα ισοδυναμούν με ισχυρή κατάφαση ή άρνηση, δίνουν αμεσότητα και ζωντάνια στον Λόγο, διευκολύνουν τον συντάκτη να επικοινωνήσει με τον αναγνώστη και τονίζουν την άποψη/θέση του που προκύπτει από όσα προηγουμένως έχει αναπτύξει. Άλλωστε, στόχος του πομπού είναι να στείλει ένα μήνυμα, να πείσει.
* Τα ρητορικά ερωτήματα χρησιμοποιούνται, συνήθως, σε επιχειρηματολογικά κείμενα. Ο πομπός επιλέγει να χρησιμοποιήσει την επίκληση στο συναίσθημα και τα ρητορικά ερωτήματα προκειμένου, να αφυπνίσει, να ταρακουνήσει, να προκαλέσει το ενδιαφέρον του δέκτη και να τονίσει κάτι περισσότερο. Ο πομπός χρησιμοποιεί ρητορικά ερωτήματα για να κάνει συμμέτοχο τον δέκτη στον προβληματισμό του.
* Τα ρητορικά ερωτήματα προσδίδουν στο κείμενο αμεσότητα, οικειότητα και θεατρικότητα.Πολλές φορές τα ρητορικά ερωτήματα χρησιμοποιούνται για να προσδώσουν έναν τόνο ειρωνείας στο κείμενο ή πάλι να εκφραστούν οι προβληματισμοί του πομπού για το υπό συζήτηση θέμα.
* Στον γραπτό Λόγο, τα ρητορικά ερωτήματα χρησιμοποιούνται στη αρχή του κειμένου για να προκαλέσουν το ενδιαφέρον ή και τον προβληματισμό του πομπού, αλλά και για να γίνει πιο άμεσο και πιο κατανοητό το μήνυμα του πομπού. Στη μέση του κειμένου, τα ρητορικά ερωτήματα συνδέουν δύο διαφορετικές νοηματικές θεματικές ενότητες ή εισάγουν νέο θέμα. Στο τέλος του κειμένου, τα ρητορικά ερωτήματα επιτυγχάνουν και καλύτερο αποτέλεσμα, γιατί απασχολούν για περισσότερο χρόνο τον δέκτη, μιας και είναι η τελευταία εντύπωση.

## Ενεργητική και Παθητική Σύνταξη

Η **Ενεργητική σύνταξη** επιλέγεται για να δοθεί έμφαση στο πρόσωπο που ενεργεί. Το ύφος γίνεται πιο άμεσο, προσωπικό, ζωντανό, ενώ ο Λόγος, επειδή ακολουθεί τη λογική σειρά των μετεχόντων στην ενέργεια-δράση, είναι πιο καθαρός και κατανοητός, διευκολύνοντας παράλληλα τις διαδικασίες πρόσληψης και κατανόησης των νοημάτων από τον δέκτη.

Η **Παθητική σύνταξη** χρησιμοποιείται για να δοθεί έμφαση στο αποτέλεσμα της ενέργειας αυτού που ενεργεί, δηλαδή του υποκειμένου (της ενεργητικής σύνταξης). Ο δέκτης δηλώνεται ως υποκείμενο της παθητικής σύνταξης, ενώ ο δράστης δηλώνεται με τη μορφή ποιητικού αιτίου. Η χρήση της παθητικής σύνταξης κάνει το κείμενο πιο απρόσωπο και τυπικό, ενώ ο Λόγος αποκτά μεγαλύτερη πλοκή και γίνεται πιο σύνθετος.

## Κυριολεκτική/ μεταφορική χρήση της Γλώσσας (δηλωτική/ συνυποδηλωτική)

**Η κυριολεκτική/αναφορική χρήση της Γλώσσας** χρησιμοποιείται όταν οι λέξεις έχουν την αρχική τους σημασία, την κυριολεκτική. Ο Λόγος χαρακτηρίζεται από ακρίβεια και σαφήνεια. Σκοπός του πομπού είναι κυρίως η πληροφόρηση, η ενημέρωση. Ο πομπός απευθύνεται στη λογική-βιωματική λειτουργία του δέκτη…

·  ·  Έχουμε πιστή απεικόνιση της πραγματικότητας (ρεαλισμός)…

·   Η σύνδεση των νοημάτων είναι λογική… και έτσι διευκολύνονται οι διαδικασίες αναγνωστικής πρόσληψης και κατανόησης των νοημάτων… Ο λόγος αποκτά αντικειμενικότητα και μεστότητα…

Η **μεταφορική/συνυποδηλωτική χρήση της Γλώσσας** χρησιμοποιείται για να τέρψει και να συγκινήσει τον δέκτη, αλλά και για να προσδώσει ζωντάνια και παραστατικότητα στο κείμενο**.** Σ’ ένα κείμενο επιχειρηματολογίας, ο πομπός επιλέγει τη μεταφορική/συνυποδηλωτική χρήση της Γλώσσας για να επιτύχει επίκληση στο συναίσθημα, προκειμένου να προκαλέσει το ενδιαφέρον του δέκτη, να ευαισθητοποιήσει τον δέκτη, να διεγείρει συναισθήματα, όπως υπερηφάνεια, θαυμασμό, λύπη. Επίσης, ο πομπός χρησιμοποιεί μεταφορικό λόγο για να προσδώσει πρωτοτυπία και παραστατικότητα στο κείμενό του. Στοιχεία του ποιητικού λόγου που αξιοποιούνται σε κείμενα είναι η μεταφορά, τα σύμβολα, οι συναισθηματικά φορτισμένες λέξεις, η στίξη ως σχόλιο, η περιγραφή – αφήγηση και οι λογοτεχνικές εκφράσεις.

**Ο ρόλος των εγκλίσεων**

**Οριστική**: Δηλώνει συνήθως το πραγματικό και το βέβαιο και σπανιότερα το πιθανό και το δυνατό.

**Υποτακτική:** Δηλώνει κυρίως επιθυμία και το ενδεχόμενο, αλλά και προτροπή, αποτροπή, ευχή, παραχώρηση, απορία, προσταγή ή απαγόρευση.

**Προστακτική:** Δηλώνει προσταγή, προτροπή, απαγόρευση, παράκληση, ευχή και έντονη περιέργεια.

**ΥΦΟΣ**

Το ύφος[[1]](#footnote-1) σχετίζεται με τον ιδιαίτερο τρόπο με τον οποίο ο ομιλητής/ συντάκτης/ συγγραφέας / ποιητής εκφράζει τις σκέψεις και τα συναισθήματά του στο έργο του και σχετίζεται άμεσα με τα πιο κάτω:

* την επικοινωνιακή περίσταση
* τη σχέση των συνομιλητών
* το κειμενικό είδος
* τα σημεία στίξης
* τις γλωσσικές επιλογές στη σύνταξη και τη γραμματική (ασύνδετο, παρατακτική-υποτακτική σύνδεση, διαδοχική υπόταξη, πολυσύνδετο)
* τον μακροπερίοδο ή μικροπερίοδο Λόγο
* τα σχήματα Λόγου -εικονοπλασία (αναδίπλωση, ειρωνεία, έλλειψη, λιτότητα, μεταφορά, μετωνυμία, παρομοίωση, πλεονασμός, προσωποποίηση, υπερβολή κ.ά.)
* το λεξιλόγιο
* τα ρηματικά πρόσωπα
* εγκλίσεις και άλλες ενδείξεις της τροπικότητας (επιστημικής και δεοντικής) που δηλώνουν τη διάθεση του γράφοντος (βεβαιότητα, επιθυμία, πιθανότητα, δυνατότητα)
* ρηματικά σύνολα /ονοματοποίηση
* ενεργητική/παθητική σύνταξη
* ευθύς/πλάγιος λόγος
* ερωτηματικές προτάσεις

Από αυτές τις επιλογές αναγνωρίζουμε επίσης το σκοπό και τη διάθεση του συγγραφέα, π.χ. να συμβουλέψει, να ειρωνευτεί, να αποδοκιμάσει, να κάνει χιούμορ κλπ.

**Πώς χαρακτηρίζουμε το ύφος σε ένα κείμενο**

* **Απλό, λιτό**
* Απλό λεξιλόγιο, μικροπερίοδος λόγος, κυριαρχία παρατακτικής σύνταξης, κυριαρχία ρημάτων, ενεργητική σύνταξη, απουσία σχημάτων λόγου, ασύνδετο σχήμα
* **Οικείο**
* α΄και β΄ενικό ρηματικό πρόσωπο, προσφωνήσεις οικειότητας, παρατακτική σύνδεση, ασύνδετο σχήμα, ενεργητική σύνταξη, απλές προτάσεις, χρήση καθημερινού λεξιλογίου
* **Επίσημο**
* Αφηρημένες έννοιες και επιστημονικοί όροι, παθητική σύνταξη, υποτακτική σύνδεση, διαδοχική υπόταξη, γ΄πρόσωπο
* **Επιτηδευμένο, πομπώδες, στομφώδες, ρητορικό**
* Χρήση σπάνιων ή εντυπωσιακών λέξεων, κοσμητικά επίθετα, κατάχρηση εκφραστικών μέσων, περίπλοκη σύνταξη, χρήση λέξεων και φράσεων από την καθαρεύουσα, διαδοχική υπόταξη, πλούσιο λεξιλόγιο, ρητορισμός
* **Πυκνό, φροντισμένο**
* οργάνωση των σκέψεων, έλλειψη πλατειασμών, συγκροτημένος λόγος με συνοχή και συνεκτικότητα ≠ λίγες σχετικά σκέψεις, συνειρμικά συνδεδεμένες, παρεκβάσεις, επαναλήψεις, πλατειασμοί (έλλειψη δομής και οργάνωσης).
* **Γλαφυρό, λογοτεχνικό, ποιητικό, λυρικό**
* Ποιητική γλώσσα, εικονοπλαστικός λόγος, σημεία στίξης, επίκληση στο συναίσθημα, χρήση εκφραστικών μέσων(επίθετα, εικόνες, σχήματα λόγου, χρήση παραδειγμάτων, διαλόγου, ευθέος λόγου, ρητορικών ερωτήσεων, μεταφορών, εικόνων, παρομοιώσεων, ενεργητικής σύνταξης).
* **Προφορικό, ζωηρό**
* Μικροπερίοδος λόγος, ασύνδετο σχήμα, παρατακτική σύνταξη, καθημερινές λέξεις και φράσεις, σημεία στίξης, επιφωνήματα, ευθύς λόγος, ρητορικές ερωτήσεις
* **Εύθυμο, χιουμοριστικό**
* Λογοπαίγνια, ευφυολογήματα, υπονοούμενα, προφορικότητα, καθημερινό λεξιλόγιο
* **Ειρωνικό, σαρκαστικό**
* Υπαινιγμοί, χρήση σημείων στίξης ως σχόλιο, εξεζητημένο λεξιλόγιο, μειωτικές φράσεις
* **Διδακτικό, συμβουλευτικό, παραινετικό**
* β΄ενικό και πληθυντικό πρόσωπο, υποτακτική, προστακτική έγκλιση, βουλητικές προτάσεις, παροχή πληροφοριών, υποδείξεις
* **απολογητικό, εξομολογητικό**
* χρήση α΄ενικού προσώπου, παρελθοντικοί χρόνοι, αναδρομές, προσωπικά συναισθήματα και σκέψεις, βιώματα
* **ουδέτερο, αντικειμενικό**
* γ΄ρηματικό πρόσωπο, αναφορική λειτουργία γλώσσας, απουσία συναισθηματισμού, έλλειψη σχημάτων λόγου
* **επιστημονικό, επίσημο**
* αφηρημένες έννοιες, ειδική ορολογία, μακροπερίοδος λόγος, επίκληση στη λογική, αναφορική χρήση γλώσσας, αναλυτικός λόγος (επεξηγήσεις) σπάνιες λέξεις, όχι καθημερινό λεξιλόγιο, μόνο δόκιμες λέξεις, τριτοπρόσωπος λόγος, παθητική σύνταξη, υποτακτική σύνδεση, διαδοχική υπόταξη.
* **Λαϊκό**
* Καθημερινό λεξιλόγιο, προφορικότητα, παρατακτική σύνδεση

**ΡΗΜΑΤΙΚΑ ΠΡΟΣΩΠΑ**

**Το πρώτο (α’) ενικό:**

* Προσδίδει αμεσότητα, ζωντάνια, ζωηρότητα, ενδιαφέρον στο λόγο, αφού η αφήγηση εμπεριέχει το στοιχείο της προσωπικής μαρτυρίας.
* Οι σκέψεις προβάλλονται εντονότερα και εναργέστερα στον αναγνώστη.
* Ο λόγος εκφράζει προσωπικές εκτιμήσεις, αφού τα πράγματα προσεγγίζονται μέσα από μια εσωτερική οπτική γωνία και λειτουργεί το προσωπικό φίλτρο του πομπού.
* Προσδίδει στο κείμενο προσωπικό εξομολογητικό τόνο.
* Προκαλεί συγκινησιακή φόρτιση στο δέκτη, αφού παρακολουθεί και βιώνει προσωπικά βιώματα του πομπού.
* Τονίζεται το «εγώ» του πομπού και ενδεχομένως υποδηλώνει ή δηλώνει με σαφήνεια-όταν γίνεται συνεχής χρήση- εγωκεντρισμό και εγωπάθεια, πιθανόν και στα όρια της αλαζονείας, π.χ. στον πολιτικό λόγο που κινείται στα όρια της προπαγάνδας (λόγοι του Χίτλερ).

**Το δεύτερο (β’) ενικό και πληθυντικό:**

* Προσδίδει αμεσότητα και οικειότητα στο λόγο, αφού ο πομπός δημιουργεί έναν τεχνητό αγωγό επικοινωνίας με τον ή τους δέκτες του. Απευθύνεται άμεσα σ’ αυτούς, είναι σαν να συνομιλεί μαζί τους και έτσι πετυχαίνει να τους καταστήσει συμμέτοχους στην προβληματική που αναπτύσσει, περνώντας τους με τον πιο άμεσο τρόπο το μήνυμα του.
* Προσδίδει διαλογικό χαρακτήρα στο λόγο.
* Ο τόνος γίνεται συνομιλητικός-φιλικός.
* Το ύφος και ο λόγος αποκτούν θεατρικότητα, παραστατικότητα, ενδεχομένως και δραματικότητα.
* Προσδίδει ζωντάνια στο λόγο / συναισθηματική προσέγγιση.

**Το τρίτο (γ’) ενικό:**

* Προσδίδει αντικειμενικότητα, αμεροληψία, ουδετερότητα, αφού οι επισημάνσεις του πομπού φαίνονται αναμφισβήτητες και γενικώς αποδεκτές.
* Αποστασιοποι­εί το συγγραφέα από τη συμμετοχή και τον καθιστά αντικειμενικό παρατηρητή.
* Καθιστά το μήνυμα γενικόλογο και του προσδίδει καθολικό κύρος για αυτό χρησιμοποιείται για γενίκευση σκεπτικού, προκειμένου να προκύψουν συμπεράσματα με ευρύτερη ισχύ και αποδοχή.
* Αποφεύγει την άμεση αναφορά, καθιστώντας το μήνυμα υπαινικτικό.

**Το πρώτο (α’) πληθυντικό:**

* Ο συγγραφέας συμμετέχει, αφού μοιράζεται με τον αναγνώστη την ίδια οπτική γωνία.
* Δημιουργείται μια αίσθηση οικειότητας (αμεσότητα) ανάμεσα στον πομπό και στο δέκτη, αφού εντάσσει τον εαυτό του μέσα σε ένα ευρύτερο σύνολο ατόμων, π.χ. στους ακροατές του, γίνεται «ένα με αυτούς», μιλάει «μαζί με αυτούς και γι’ αυτούς».
* Η χρήση του αποπνέει συλλογικότητα, ενώ ο λόγος αποκτά αμεσότητα και έτσι πετυχαίνει να τους ευαισθητοποιήσει κατά τον καλύτερο και πιο αποτελεσματικό τρόπο. Μπορεί να τους πείσει πιο εύκολα, αφού εντάσσει και τον εαυτό του στα μέτρα-προτάσεις που παρουσιάζει.
* Αποδίδει συλλογική ευθύνη / τονίζεται η ανάγκη για δραστηριοποίηση των αρμόδιων φορέων.

1. [↑](#footnote-ref-1)